Document ID: 32010R0211

KOMISIJOS REGLAMENTAS (ES) Nr. 211/2010
2010 m. kovo 11 d.
kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
Tam tikrus produktus, kurių sudėtyje yra nikotino ir kurie skirti padėti rūkantiesiems mesti rūkyti, valstybių narių muitinės priskiria Reglamento (EB) Nr. 2658/87 I priede nustatytos Kombinuotosios nomenklatūros (KN) 2106, 3004 arba 3824 pozicijoms.
(2)
1988 m. lapkričio 16 d. Komisijos reglamentu (EEB) Nr. 3565/88 dėl tam tikrų prekių klasifikavimo Kombinuotojoje nomenklatūroje (2) kramtomoji guma, susidedanti iš nikotino, sujungto su tabako dūmų skonį primenančia jonitine derva, ir skirta pageidaujantiems mesti rūkyti, priskirta KN 2106 90 subpozicijos maisto produktams. Europos Bendrijų Teisingumo Teismas 2005 m. sausio 19 d. nutartyje (3) nusprendė, kad tam tikri nikotino pleistrai, skirti padėti mesti rūkyti, turi būti priskiriami KN 3004 pozicijos medikamentams.
(3)
Siekiant užtikrinti, kad prekių ir produktų, skirtų padėti rūkantiesiems mesti rūkyti, atžvilgiu Kombinuotoji nomenklatūra būtų taikoma vienodai, į KN 30 skirsnį būtina įtraukti 2 papildomąją pastabą.
(4)
Padėti rūkantiesiems mesti rūkyti skirti produktai, kaip antai tabletės, kramtomoji guma ar kiti preparatai neišskiria nikotino palaipsniui ir nuolat visą parą, todėl jų negalima laikyti turinčiais profilaktinių ir gydomųjų savybių. Todėl tikslinga papildomojoje pastaboje numatyti, kad į 30 skirsnį „Farmacijos produktai“ neįtraukiami produktai, tokie kaip tabletės, kramtomoji guma ar kiti preparatai, skirti padėti rūkantiesiems mesti rūkyti, kurie priskiriami 2106 ar 3824 pozicijoms, išskyrus nikotino pleistrus.
(5)
Nikotino pleistrai turi profilaktinių ir gydomųjų savybių, nes tiesiogiai dedami ant odos jie visą parą palaipsniui ir nuolat išskiria nikotiną. Atsižvelgiant į profilaktines ir gydomąsias savybes, nikotino pleistrai priskiriami 30 skirsniui, todėl juos būtina išbraukti iš papildomosios pastabos.
(6)
Todėl Reglamentą (EEB) Nr. 2658/87 reikėtų atitinkamai iš dalies pakeisti.
(7)
Muitinės kodekso komitetas per pirmininko nustatytą laikotarpį nepareiškė nuomonės,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priedo 30 skirsnio VI skyriaus antroje dalyje įterpiama ši papildomoji pastaba:
„2.
Šiam skirsniui nepriskiriami produktai, kaip antai tabletės, kramtomoji guma ar kiti preparatai, skirti padėti rūkantiesiems mesti rūkyti, kurie priskiriami 2106 ar 3824 pozicijoms, išskyrus nikotino pleistrus.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Parengta Briuselyje, 2010 m. kovo 11 d.

Labels: 3
0
1